Mollusk tal-baħar . Wieħed jista' jara kwantità kbira ta' koċċli l-aktar mal-blat, jew miġmugħa mal-qiegħ tad-dgħajjes u tal-bastimenti. Minn żmien għal ieħor ikun hemm bżonn li l-qiegħ tad-dgħajsa jkun xkatlat biex il-koċċli u l-pjanti li jkunu qed jikbru mal-qiegħ ma jtaqqlux l-opra tal-baħar. Jeżistu diversi tipi ta' koċċli . Forsi l-aktar magħrufa huma dawk tal-ispeċi Ostrea edulis (Ing. Mud jew Edible oyster), u oħrajn simili. Dawn huma tip ta' mħar żgħar li darhom jitla' kemxejn imtarraġ u 'l fuq. Fig. Nuqqas totali ta' enerġija fil-bniedem, bħal meta wieħed tagħtih puplesija. 'Narra taqbdek koċċla', jew, 'Qisu koċċla' – tingħad għal bniedem mgħaxxex u bla enerġija. Puplesija jew ċmajra. Koċċla hi wkoll rif. għal marda partikulari fejn il-ġisem tal-bniedem jiggronċja u jitkebbeb.